CELEX: 32022D0197
Language: hu
Date: 2022-01-17 00:00:00
Title: A Bizottság (EU) 2022/197 végrehajtási határozata (2022. január 17.) a gázolaj és a kerozin közös adóügyi jelölőanyagának létrehozásáról (az értesítés a C(2022) 74. számú dokumentummal történt)

2022.2.14.   
               
               
                  HU
               
               
                  Az Európai Unió Hivatalos Lapja
               
               
                  L 31/52
               
            
         A BIZOTTSÁG (EU) 2022/197 VÉGREHAJTÁSI HATÁROZATA
         (2022. január 17.)
         a gázolaj és a kerozin közös adóügyi jelölőanyagának létrehozásáról
         
            
               (az értesítés a C(2022) 74. számú dokumentummal történt)
            
         
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gázolaj és a kerozin adóügyi jelölőanyagáról szóló, 1995. november 27-i 95/60/EK tanácsi irányelvre (1) és különösen annak 2. cikke (2) bekezdésére,
         mivel:
         
                     (1)
                  
                  
                     A belső piac megfelelő működése és különösen az adócsalás megelőzése érdekében a 95/60/EK irányelv előírja egy közös jelölőanyag-rendszer létrehozatalát a jövedékiadó-mentesen vagy kedvezményes jövedékiadó-mértékkel szabadforgalomba bocsátott, a Kombinált Nómenklatúra (KN) szerinti 2710 00 69 kóddal jelölt gázolaj és a 2710 00 55 KN-kóddal jelölt kerozin azonosítására. A 2710 00 69 KN-kódot a 2710 19 43, a 2710 19 46, a 2710 19 47, a 2710 19 48, a 2710 20 11, a 2710 20 16 és a 2710 20 19 KN-kódra választották szét a gázolaj kéntartalmának és a biodízel gázolajban való jelenlétének a figyelembevétele céljából, a 2710 00 55 KN-kódot pedig a 2710 19 25 KN-kóddal váltották fel (2).
                  
               
                     (2)
                  
                  
                     Az (EU) 2017/74 bizottsági végrehajtási határozat (3) megerősítette az N-etil-N-[2-(1-izobutoxietoxi)etil]-4-(fenilazo)anilin (Solvent Yellow 124) tudományos névvel azonosított terméknek a 2011/544/EU bizottsági végrehajtási határozat (4) általi, a 95/60/EK irányelv szerinti közös adóügyi jelölőanyagként történő meghatározását az olyan gázolaj és kerozin tekintetében, amelyre nem alkalmazták az ilyen energiatermékekre üzemanyagként való használatuk esetén vonatkozó normál adómértéket.
                  
               
                     (3)
                  
                  
                     Az (EU) 2017/74 végrehajtási határozat 2. cikke kiköti, hogy a végrehajtási határozatot legkésőbb 2021. december 31-ig felül kell vizsgálni, figyelembe véve a jelölőanyag-rendszerek terén bekövetkezett technikai fejlődést, valamint tekintettel arra, hogy fel kell lépni a jövedékiadó-mentes vagy kedvezményes jövedékiadó-mérték alá tartozó energiatermékek jogellenes felhasználása ellen.
                  
               
                     (4)
                  
                  
                     A felülvizsgálat részeként a Bizottság 2015-ben szándéknyilatkozati felhívást tett közzé a gázolaj és a kerozin adóügyi jelölőanyagaként felhasználható termékek bemutatására (5). A Bizottság olyan jelölőanyagot kívánt találni, amely előre meghatározott kritériumok alapján jobb teljesítményt nyújt, mint a jelenleg használatos anyag. A Bizottság valamennyi javasolt jelölőanyag esetében kérte és megkapta a szállítóktól a jelölőanyag maximális eladási árát és az éves indexálási módszereket.
                  
               
                     (5)
                  
                  
                     A szállítók által javasolt jelölőanyagokat a Közös Kutatóközpont segítségével technikai szempontból alaposan megvizsgálták annak ellenőrzése érdekében, hogy ellenállóak-e a leggyakoribb illegális eltávolítási technikákkal szemben. Az elemzés (6) az ACCUTRACE™ PLUS kereskedelmi névvel rendelkező, butoxibenzolt tartalmazó terméket jelölte meg előnyben részesített jelölőanyagként.
                  
               
                     (6)
                  
                  
                     A 95/60/EK irányelv (7) 2019. évi felülvizsgálata során a Bizottság értékelése megerősítette a kedvezményes jövedékiadó-mérték alá tartozó tüzelőanyagok jelölésére vonatkozó közös szabályok hasznosságát, ugyanakkor megállapította a Solvent Yellow 124 hiányosságait a közös eltávolítási módszerekkel szembeni ellenálló képesség hiánya tekintetében. Az értékelés ugyancsak arra enged következtetni, hogy a Solvent Yellow 124-et masszívabb jelölőanyaggal kell felváltani, amelyet nem lehet eltávolítani.
                  
               
                     (7)
                  
                  
                     Ezeket a megállapításokat a Tanács vám-együttműködési munkacsoportja (8) is alátámasztotta, amely szerint a jelölőanyagnak az üzemanyagból való eltávolítása („olajszőkítés”) súlyos környezetszennyezéshez is vezetett olyan vegyi anyagok használata miatt, mint a kénsav, a klórsav és a derítőföld, valamint a hulladékoknak és az olajiszapnak a természetben, a mezőgazdasági területeken vagy a közutak mentén történő illegális lerakása miatt.
                  
               
                     (8)
                  
                  
                     Következésképpen a 95/60/EK irányelv szerinti közös adóügyi jelölőanyagként a Solvent Yellow 124 helyett az ACCUTRACE™ PLUS-t kell alkalmazni az említett irányelvben meghatározott feltételek szerint. A jelölőanyag jelölési mennyiségét egy harmonizált tartományban kell meghatározni annak érdekében, hogy Unió-szerte könnyebb legyen a megfelelés végrehajtása és ellenőrzése.
                  
               
                     (9)
                  
                  
                     Az új jelölőanyag zökkenőmentes alkalmazása érdekében, valamint azért, hogy a tagállamok felhasználhassák a Solvent Yellow 124 jelenlegi jelölőanyag meglévő készleteit, 24 hónapos átmeneti időszakot kell engedélyezni. Ezen átmeneti időszak alatt lehetővé kell tenni a tagállamok számára, hogy a 95/60/EK irányelv értelmében közös adóügyi jelölőanyagként a Solvent Yellow 124-et vagy az ACCUTRACE™ PLUS-t használhassák.
                  
               
                     (10)
                  
                  
                     Az ACCUTRACE™ PLUS rendelkezésre állását – annak ellenére, hogy szabadalmi oltalom alatt áll az Unióban – adott esetben licenciaszerződésekkel kell biztosítani.
                  
               
                     (11)
                  
                  
                     E határozat nem mentesíti a vállalkozásokat az Európai Unió működéséről szóló szerződés 102. cikkében foglalt kötelezettségeik alól.
                  
               
                     (12)
                  
                  
                     Figyelembe kell venni a tudomány jövőbeni fejlődéséből adódó lehetőségeket, mégpedig az e határozat felülvizsgálatára vonatkozó határidő megállapításával.
                  
               
                     (13)
                  
                  
                     Ha időközben bebizonyosodik, hogy az ACCUTRACE™ PLUS lehetőséget teremt az adócsalásra, illetve egészségügyi vagy környezeti károsodást okoz, a határozat felülvizsgálatát a fenti határidőnél korábban kell elvégezni.
                  
               
                     (14)
                  
                  
                     Az (EU) 2017/74 végrehajtási határozatot ezért hatályon kívül kell helyezni.
                  
               
                     (15)
                  
                  
                     Az e határozatban előírt intézkedések összhangban vannak a Jövedékiadó-bizottság véleményével,
                  
               ELFOGADTA EZT A HATÁROZATOT:
         
            1. cikk
            A 95/60/EK irányelvben előírt közös adóügyi jelölőanyagként a 2710 19 43, a 2710 19 46, a 2710 19 47, a 2710 19 48, a 2710 20 11, a 2710 20 16 és a 2710 20 19 KN-kód alá tartozó gázolaj és a 2710 19 25 KN-kód alá tartozó kerozin megjelölésére az e határozat mellékletében meghatározott ACCUTRACE™ PLUS-t kell használni.
            A tagállamok az ACCUTRACE™ PLUS jelölési mennyiségét az energiatermékre vonatkoztatva legalább 12,5 milligramm/literben és legfeljebb 18,75 milligramm/literben állapítják meg. Ez az energiatermékben literenként legalább 9,5 milligramm és legfeljebb 14,25 milligramm butoxibenzolnak felel meg.
         
         
            2. cikk
            A tagállamok a 2024. január 18-ig tartó átmeneti időszakban a 95/60/EK irányelv értelmében közös adóügyi jelölőanyagként a Solvent Yellow 124-et vagy az ACCUTRACE™ PLUS-t használhatják. Amennyiben a tagállamok az átmeneti időszakban a Solvent Yellow 124-et használják közös adóügyi jelölőanyagként, a Solvent Yellow 124 jelölési mennyiségét az energiatermékre vonatkoztatva legalább 6 milligramm/literben és legfeljebb 9 milligramm/literben állapítják meg.
         
         
            3. cikk
            E határozat legkésőbb 2028. december 31-ig felülvizsgálatra kerül, figyelembe véve a jelölőanyag-rendszerek terén bekövetkezett technikai fejlődést, valamint tekintettel arra, hogy fel kell lépni a jövedékiadó-mentes vagy kedvezményes jövedékiadó-mérték alá tartozó energiatermékek jogellenes felhasználása ellen.
            Ha időközben bebizonyosodik, hogy az ACCUTRACE™ PLUS lehetőséget teremt az adócsalásra, illetve egészségügyi vagy környezeti károsodást okoz, a határozat felülvizsgálatát a fenti határidőnél korábban kell elvégezni.
         
         
            4. cikk
            Az (EU) 2017/74 végrehajtási határozat hatályát veszti.
         
         
            5. cikk
            Ennek a határozatnak a tagállamok a címzettjei.
         
         
            Kelt Brüsszelben, 2022. január 17-én.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 291., 1995.12.6., 46. o.
         
         
            (2)  A Kombinált Nómenklatúra szerinti kódok azok, amelyek a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról szóló, 2020. szeptember 21-i (EU) 2020/1577 bizottsági végrehajtási rendeletben (HL L 361., 2020.10.30., 1. o.) szerepelnek.
         
            (3)  A Bizottság (EU) 2017/74 végrehajtási határozata (2016. november 25.) a gázolaj és a kerozin közös adóügyi jelölőanyagának létrehozásáról (HL L 10., 2017.1.14., 7. o.).
         
            (4)  A Bizottság 2011/544/EU végrehajtási határozata (2011. szeptember 16.) a gázolaj és a kerozin közös adóügyi jelölőanyagának létrehozásáról (HL L 241., 2011.9.17., 31. o.).
         
            (5)  HL C 299., 2015.9.11., 28. o.
         
         
            (6)  https://publications.jrc.ec.europa.eu/repository/handle/JRC107206
         
            (7)  https://ec.europa.eu/taxation_customs/sites/taxation/files/fiscal-marking-report-2019.pdf
         
            (8)  https://data.consilium.europa.eu/doc/document/ST-6595-2020-INIT/en/pdf
         lásd a 9.1.2.1. intézkedéssel kapcsolatban elfogadott végleges jelentést – „Ásványolajok csempészete és illegális kezelése: Olajszőkítés (az adóügyi jelölőanyag eltávolítása)”.
      
      
         
            MELLÉKLET
            
               1.   
               
                  Kereskedelmi név: ACCUTRACE™ PLUS
               
            
            
               2.   
               
                  A színjegyzék szerinti azonosító: Színtelen
               
            
            
               3.   
               
                  Tudományos név: Butoxibenzol (CAS-nyilvántartási szám: 1126-79-0)